sportklub | coetzeeblog
Tag Archives: sportklub
26 Sondag Mei 2019
Posted by coetzee2014 in Carlos Pfannl, Geleenthede, independencia, Mense, paraguay
jaarvergadering 2019, sportklub
Dit is weer daardie tyd van die Jaarvergadering. Re-organisasie. Die werwing van stemme, nie op 'n politieke grondslag nie, maar amper net so ernstig. Dit is nou vir die bestuur van die Duitse Sportklub en vir die direkteure van die plaaslike koöperasie. Verlede naweek, die van die sportklub en vandag, Sondag, die van die koöperasie. Eersgenoemde, 'n rustige byeenkoms. Geen verrassings nie en afgeloop, soos beplan.
Die prosedure hier, is as volg. 'n Groep besluit, hulle wil graag aan die stuur van sake staan en hulle kom dan op lys A, indien 'n ander groep, voel dat hulle, dit wil doen, kom hulle op lys B. Indien 'n persoon, van die vloer af voorgestel sou word, besluit hy/sy, by watter groep hy/sy wil wees, word daar tussen die lede van die groep gestem, Indien, daar niemand is nie, word slegs die letter van die groep, van jou keuse gemerk. Soms, omslagtig en soms weer, word dinge baie vinnig afgehandel.
Die afgelope tyd, word wat in SA, as die Onafhanklike Verkiesingskomitee,bekend staan, gebruik, om al sulke verkiesings te monitor en te sien dat daar geen geknoeiery is nie. Ek, kon nog nie mooi agter die kap van die byl kom nie. Is dit om korrupsie, hok te slaan, of om te voorkom, dat daar dalk 'n moddergooiery kan wees, deur lede wat ander van allerhande dinge verdink nie, wat dan seker sal neerkom op korrupsie of om hierdie mense, buite verkiesingstyd, ook besig te hou?Van die 99 lede teenwoordig, het 92 gestem vir lys A, die enigste, en 7 het oop stembriewe ingegee, wat seker dui, op een of ander ontevredenheid.
Wat nogal gaaf is, die afgelope paar jaar, is dat daar 'n tafel, spesiaal, vir die oues van dae gereserveer word. Dus hoef ons, nie meer met jou bord, in die tou te staan, om kos te skep nie. Die ete, soos normaal, braaivleis; bees, vark en hoender en slaaie en natuurlik, mandioka, word vir ons bedien.
Die vergadering, van die koöperasie, vind nou vandag, plaas. Dit, beloof, om baie interessanter, te wees, want daar is allerhande gerugte, van 'n poging, tot 'n bewindoorname. Hou die spasie dop.
Hulle, dit was die jong manne, daar in die veertigerjare, het sommer so in die weiding, hulle "fussbal" gespeel. Op 'n dag, hulle kan nog vir jou sê, wie dit was, maar ek het hom nie geken nie, het een met die voorstel gekom, dat hulle 'n klub moet stig en hulle eie sportgrond kry. Hulle was moeg om tussen die miskoeke te speel. So het die klub, tot stand gekom en het ons die afgelope naweek, die sewentigste verjaarsdag gevier.
Min sportgronde, so mooi geleë. Die mooiste gedeelte van die land. Sokker, natuurlik, die belangrikste sport. Vlugbal, kegelbal, tennis, tafeltennis en salonsokker, word beoefen. Dan, die ouer garde, met hulle "skat"en knobel.
Die afgelope Sondag, was die sewentigste herdenking, van die Duitse Sportklub. Lekker kuier, musiek, dans en eet. Gratis, vir die lede, behalwe die bier en ander vloeibare verversings. Twee van die stigterslede, was teenwoordig en het spesiale toekennings gekry. Beide, 88 jaar. Was vir die twee, redelik emosioneel, die ander lewende stigterslid, is ernstig siek en kon nie die okkasie bywoon nie. Die uitstalling van ou fotos, oa van spanne van die verlede, het baie belangstelling en kommentaar uitgelok. Mense, wat vroeër jonk en aktief was en nou…… Die advertensieplakkaat, vir die komende Bierfees, ook daar.
'n Aangename lentedag, wat almal geniet het,
Nog 'n Jaarvergadering
29 Dinsdag Mei 2018
Posted by coetzee2014 in Geleenthede, independencia, Mense
jaarvergadering 2018, sportklub
Saterdagaand, was dit weer sulke tyd. Klink dalk of dit al is, om hier te doen. Per toeval, eintlik die enigste twee, wat ek deesdae, bywoon. Met die, dat ek nie meer boer nie, woon ek nie meer die een van die boere, seker eintlik die veeboere, by nie. Die kooperasie en die sportklub, se vergaderings, al wat op die lys is. Die Duitse Sportklub, of te wel Deutscher Sportverein Independencia, se algemene jaarvergadering, is ter sprake.
Redelik propaganda gemaak voor die vergadering. Onthou, dit is reorganisasie. Elke stem gaan tel. Die vorige komitee, is onder 'n wolk van onsekerheid, uitgestem en daar was sprake, dat hulle weer wou probeer om beheer oor te neem. Afwagting en senuagtigheid heers in die saal. Die bywoningsregister word geteken en selfs die personeel van die Nasionale Verkiesingsgesag, is daar om toe te sien, dat die stemming streng, volgens prosedure, moet verloop. Nie veel van die vorige bestuur, of hulle ondersteuners is te siene nie. Die vergadering, verloop volgens die agenda. Punt nommer 6. groot afwagting. Die huidige bestuur, is weer beskikbaar, as lys A. Die voorsitter van die vergadering, verneem of daar nog 'n lys is. Stilte. Geen ander lys nie. Dan mos seker nie nodig om te stem nie. Wat sê die meneer van die Verkiesingsgesag? Nee, daar moet gestem word. So gesê, so gedaan en die vergadering, wat almal verwag het, effe stormagtig sou wees, word afgesluit, heel vrolik en stemmig. Nie eers 'n skewe woord, van g'n niemand nie.
Almal, natuurlik uitgenooi, soos die gebruik is, om gesellig saam te eet. 'n Gawe verandering, wat die komitee aangebring het. Twee tafels, vir die "vitalicios" (bejaardes), hulle kan maar net gaan aansit en sal bedien word. Baie bedagsaam.
'n Aangename, gesellige aand. Die finansies van die klub is gesond en die bestuur, is in goeie hande.